Document ID: 32010D0472

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Αυγούστου 2010 για τις εισαγωγές στην Ένωση σπέρματος, ωαρίων και εμβρύων αιγοπροβάτων [κοινοποιηθείσα υπό τον αριθμό Ε(2010) 5780] (Κείμενο που παρουσιάζει ενδιαφέρον για τον ΕΟΧ) (2010/472/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο παράρτημα Α μέρος Ι της οδηγίας 90/425/ΕΟΚ (1), και ιδίως το άρθρο 17 παράγραφος 2 στοιχείο β), το άρθρο 17 παράγραφος 3, το άρθρο 18 παράγραφος 1 πρώτη περίπτωση και το άρθρο 19 εισαγωγική πρόταση και στοιχείο β), Εκτιμώντας τα ακόλουθα: (1) Η οδηγία 92/65/ΕΟΚ καθορίζει τους όρους υγειονομικού ελέγχου που διέπουν τις εισαγωγές στην Ένωση σπέρματος, ωαρίων και εμβρύων των αιγοπροβάτων («τα εμπορεύματα»). Η εν λόγω οδηγία προβλέπει ότι στην Ένωση επιτρέπεται μόνον η εισαγωγή των εμπορευμάτων που προέρχονται από τρίτη χώρα η οποία περιλαμβάνεται σ’ έναν κατάλογο τρίτων χωρών που έχει καταρτιστεί σύμφωνα με την ίδια οδηγία και συνοδεύονται από υγειονομικό πιστοποιητικό το οποίο συντάσσεται βάσει του υποδείγματος που περιλαμβάνεται στην ίδια οδηγία. Το υγειονομικό πιστοποιητικό πρέπει να πιστοποιεί ότι τα εμπορεύματα προέρχονται από εγκεκριμένα κέντρα συλλογής και αποθήκευσης ή εγκεκριμένες ομάδες συλλογής και παραγωγής που προσφέρουν εγγυήσεις τουλάχιστον ισοδύναμες με εκείνες που ορίζονται στο παράρτημα Δ μέρος Ι της εν λόγω οδηγίας. (2) Η απόφαση 2008/635/ΕΚ της Επιτροπής, της 22ας Ιουλίου 2008, για τις εισαγωγές στην Κοινότητα σπέρματος, ωαρίων και εμβρύων αιγοπροβάτων όσον αφορά τους καταλόγους τρίτων χωρών, κέντρων συλλογής σπέρματος και ομάδων συλλογής εμβρύων, και για τον καθορισμό των απαιτήσεων πιστοποίησης (2) καθορίζει σήμερα τον κατάλογο των τρίτων χωρών από τις οποίες τα κράτη μέλη πρέπει να επιτρέπουν τις εισαγωγές των εμπορευμάτων. (3) Η οδηγία 92/65/ΕΟΚ, όπως τροποποιήθηκε από την οδηγία 2008/73/ΕΚ του Συμβουλίου (3), εισήγαγε μια απλοποιημένη διαδικασία για την κατάρτιση του καταλόγου των κέντρων συλλογής και αποθήκευσης σπέρματος και των ομάδων συλλογής και παραγωγής εμβρύων των τρίτων χωρών από όπου εγκρίνονται οι εισαγωγές των εμπορευμάτων στην Ένωση. (4) Επιπλέον, το παράρτημα Δ της οδηγίας 92/65/ΕΟΚ, όπως τροποποιήθηκε με τον κανονισμό (ΕΕ) αριθ. 176/2010 της Επιτροπής (4), ορίζει κάποιες νέες απαιτήσεις για τα εμπορεύματα οι οποίες εφαρμόζονται από την 1η Σεπτεμβρίου 2010. Εισάγει κανόνες σχετικά με τα κέντρα αποθήκευσης σπέρματος και λεπτομερείς όρους σχετικά με την έγκριση και εποπτεία τους. Καθορίζει, επίσης, λεπτομερείς όρους σχετικά με την έγκριση και την εποπτεία των ομάδων συλλογής και παραγωγής εμβρύων, και την παραγωγή και την επεξεργασία των εμβρύων που προέρχονται από φυσική γονιμοποίηση (in vivo), την παραγωγή και την επεξεργασία των εμβρύων που προέρχονται από τεχνητή γονιμοποίηση (in vitro) καθώς και των εμβρύων που έχουν υποστεί μικροχειρισμούς. Τροποποιεί, επίσης, τους όρους που ισχύουν για τα ζώα-δότες σπέρματος, ωαρίων και εμβρύων αιγοπροβάτων. (5) Επομένως, είναι αναγκαίο να καταρτιστούν νέα υγειονομικά πιστοποιητικά για τις εισαγωγές των εμπορευμάτων στην Ένωση στα οποία θα λαμβάνονται υπόψη οι τροποποιήσεις που έγιναν στην οδηγία 92/65/ΕΟΚ από την οδηγία 2008/73/ΕΚ και τον κανονισμό (ΕΕ) αριθ. 176/2010. (6) Επιπλέον, είναι σκόπιμο οι παρτίδες των εμπορευμάτων που εισάγονται στην Ένωση από την Ελβετία να συνοδεύονται από υγειονομικό πιστοποιητικό το οποίο συντάσσεται σύμφωνα με τα υποδείγματα που χρησιμοποιούνται για το εμπόριο εντός της Ένωσης σχετικά με το σπέρμα, τα ωάρια και τα έμβρυα αιγοπροβάτων, όπως ορίζεται στην απόφαση 2010/470/ΕΕ της Επιτροπής της 26ης Αυγούστου 2010 για τον καθορισμό υποδειγμάτων υγειονομικών πιστοποιητικών για το εμπόριο εντός της Ένωσης όσον αφορά το σπέρμα, τα ωάρια και τα έμβρυα ιπποειδών και αιγοπροβάτων καθώς και τα ωάρια και τα έμβρυα χοίρων (5), με τις προσαρμογές που καθορίζονται στο παράρτημα 11 προσάρτημα 2 κεφάλαιο ΙΧ τμήμα Β σημείο 7 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, όπως εγκρίθηκε με την απόφαση 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας, της 4ης Απριλίου 2002, για τη σύναψη επτά συμφωνιών με την Ελβετική Συνομοσπονδία (6). (7) Στο πλαίσιο της εφαρμογής της παρούσας απόφασης, πρέπει να ληφθούν υπόψη οι ειδικές απαιτήσεις πιστοποίησης και τα υποδείγματα υγειονομικών βεβαιώσεων που καθορίζονται βάσει της συμφωνίας μεταξύ της Ευρωπαϊκής Κοινότητας και της κυβέρνησης του Καναδά περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων (7), όπως εγκρίθηκε με την απόφαση 1999/201/ΕΚ του Συμβουλίου (8). (8) Στο πλαίσιο της εφαρμογής της παρούσας απόφασης, πρέπει να ληφθούν υπόψη οι ειδικές απαιτήσεις πιστοποίησης και τα υποδείγματα υγειονομικών βεβαιώσεων που καθορίζονται βάσει της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων (9), όπως εγκρίθηκε με την απόφαση 97/132/ΕΚ του Συμβουλίου (10). (9) Για λόγους σαφήνειας και συνέπειας της ενωσιακής νομοθεσίας, η απόφαση 2008/635/ΕΚ πρέπει να καταργηθεί και να αντικατασταθεί από την παρούσα απόφαση. (10) Για να αποφευχθεί η διαταραχή του εμπορίου, η χρήση υγειονομικών πιστοποιητικών που έχουν εκδοθεί σύμφωνα με την απόφαση 2008/635/ΕΚ επιτρέπεται κατά τη διάρκεια μιας μεταβατικής περιόδου υπό ορισμένες προϋποθέσεις. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση ορίζει τον κατάλογο των τρίτων χωρών ή των τμημάτων αυτών από τα οποία τα κράτη μέλη επιτρέπεται να εισάγουν στην Ένωση παρτίδες σπέρματος, ωαρίων και εμβρύων αιγοπροβάτων. Επίσης, η παρούσα απόφαση ορίζει τις απαιτήσεις πιστοποίησης για την εισαγωγή των εν λόγω εμπορευμάτων στην Ένωση. Άρθρο 2 Εισαγωγές σπέρματος Τα κράτη μέλη επιτρέπουν τις εισαγωγές παρτίδων σπέρματος αιγοπροβάτων υπό την προϋπόθεση ότι πληρούν τις ακόλουθες απαιτήσεις: α) προέρχονται από τρίτες χώρες ή από τμήματα τρίτων χωρών που περιλαμβάνονται στον κατάλογο του παραρτήματος Ι· β) προέρχονται από εγκεκριμένο κέντρο συλλογής ή αποθήκευσης σπέρματος σύμφωνα με το άρθρο 17 παράγραφος 3 στοιχείο β) της οδηγίας 92/65/ΕΟΚ· γ) συνοδεύονται από υγειονομικό πιστοποιητικό που συντάσσεται σύμφωνα με τα υποδείγματα υγειονομικών πιστοποιητικών που παρατίθενται στο παράρτημα ΙΙ μέρος 2 και συμπληρώνεται σύμφωνα με τις επεξηγηματικές σημειώσεις που παρατίθενται στο μέρος 1 του εν λόγω παραρτήματος: i) υπόδειγμα 1 όπως ορίζεται στο τμήμα Α, για παρτίδες σπέρματος που αποστέλλονται από εγκεκριμένο κέντρο συλλογής σπέρματος από το οποίο κατάγεται το σπέρμα· ii) υπόδειγμα 2 όπως ορίζεται στο τμήμα Β, για παρτίδες σπέρματος που αποστέλλονται από εγκεκριμένο κέντρο αποθήκευσης σπέρματος. Ωστόσο, όταν στις διμερείς συμφωνίες μεταξύ της Ένωσης και των τρίτων χωρών ορίζονται ειδικές απαιτήσεις πιστοποίησης, ισχύουν οι απαιτήσεις αυτές. δ) πληρούν τις απαιτήσεις που ορίζονται στα υγειονομικά πιστοποιητικά που αναφέρονται στο στοιχείο γ). Άρθρο 3 Εισαγωγές ωαρίων και εμβρύων Τα κράτη μέλη επιτρέπουν τις εισαγωγές παρτίδων ωαρίων και εμβρύων αιγοπροβάτων υπό την προϋπόθεση ότι πληρούν τις ακόλουθες απαιτήσεις: α) προέρχονται από τρίτες χώρες ή από τμήματα τρίτων χωρών που περιλαμβάνονται στον κατάλογο του παραρτήματος ΙΙΙ· β) προέρχονται από εγκεκριμένο κέντρο συλλογής ή παραγωγής εμβρύων σύμφωνα με το άρθρο 17 παράγραφος 3 στοιχείο β) της οδηγίας 92/65/ΕΟΚ· γ) συνοδεύονται από υγειονομικό πιστοποιητικό που συντάσσεται σύμφωνα με το υπόδειγμα που παρατίθεται στο παράρτημα ΙV μέρος 2 και συμπληρώνεται σύμφωνα με τις επεξηγηματικές σημειώσεις που παρατίθενται στο μέρος 1 του εν λόγω παραρτήματος· Ωστόσο, όταν στις διμερείς συμφωνίες μεταξύ της Ένωσης και των τρίτων χωρών ορίζονται ειδικές απαιτήσεις πιστοποίησης, ισχύουν οι απαιτήσεις αυτές. δ) πληρούν τις απαιτήσεις που ορίζονται στο υγειονομικό πιστοποιητικό που αναφέρεται στο στοιχείο γ). Άρθρο 4 Γενικοί όροι σχετικά με τη μεταφορά παρτίδων σπέρματος, ωαρίων και εμβρύων στην Ένωση 1. Οι παρτίδες σπέρματος, ωαρίων και εμβρύων αιγοπροβάτων δεν μεταφέρονται στο ίδιο εμπορευματοκιβώτιο με άλλες παρτίδες σπέρματος, ωαρίων και εμβρύων οι οποίες: α) δεν προορίζονται για είσοδο στην Ένωση, ή β) είναι κατώτερης υγειονομικής κατάστασης. 2. Κατά τη μεταφορά στην Ευρωπαϊκή Ένωση, οι παρτίδες σπέρματος, ωαρίων και εμβρύων τοποθετούνται σε κλειστά και σφραγισμένα εμπορευματοκιβώτια και η σφραγίδα δεν πρέπει να καταστρέφεται κατά τη μεταφορά. Άρθρο 5 Κατάργηση Η απόφαση 2008/635/ΕΚ καταργείται. Άρθρο 6 Μεταβατικές διατάξεις Για μια μεταβατική περίοδο έως την 31η Αυγούστου 2011 τα κράτη μέλη επιτρέπουν τις εισαγωγές από τρίτες χώρες αποθεμάτων των ακόλουθων εμπορευμάτων: α) σπέρματος αιγοπροβάτων το οποίο έχει συλλεχθεί, έχει υποστεί επεξεργασία και έχει αποθηκευτεί σύμφωνα με την οδηγία 92/65/ΕΟΚ έως την 31η Αυγούστου 2010 και το οποίο συνοδεύεται από υγειονομικό πιστοποιητικό το οποίο εκδόθηκε την 31η Μαΐου 2011 το αργότερο, σύμφωνα με το υπόδειγμα που ορίζεται στο παράρτημα ΙΙ της απόφασης 2008/635/ΕΚ. β) ωαρίων και εμβρύων αιγοπροβάτων τα οποία έχουν συλλεχθεί ή παραχθεί, έχουν υποστεί επεξεργασία και έχουν αποθηκευτεί σύμφωνα με την οδηγία 92/65/ΕΟΚ έως την 31η Αυγούστου 2010 και τα οποία συνοδεύονται από υγειονομικό πιστοποιητικό το οποίο εκδόθηκε την 31η Μαΐου 2011 το αργότερο, σύμφωνα με το υπόδειγμα που ορίζεται στο παράρτημα VΙ της απόφασης 2008/635/ΕΚ. Άρθρο 7 Εφαρμογή Η παρούσα απόφαση εφαρμόζεται από την 1η Σεπτεμβρίου 2010. Άρθρο 8 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 26 Αυγούστου 2010.

Classification Labels:
105
1934
311
2394

Label Descriptions:
{"105": "ΚΤΗΝΟΤΡΟΦΙΑ", "1934": "Πολιτική για την υγεία", "311": "ΥΓΕΙΑ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
711
2479
3489
5962
3156

EuroVoc IDs (Expanded): 2442
711
2479
3489
5962
3156

Dataset Source: meu

Split: dev